**PREDKLADACIA SPRÁVA**

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa článku 31 Legislatívnych pravidiel vlády Slovenskej republiky, Ministerstvo kultúry Slovenskej republiky (ďalej len „ministerstvo kultúry“) predkladá návrh poslancov Národnej rady Slovenskej republiky Dušana Jarjabka a Jozefa Habánika na vydanie zákona, ktorým sa mení zákon č. 284/2014 Z. z. o Fonde na podporu umenia a o zmene a doplnení zákona č. 434/2021 Z. z. o poskytovaní dotácií v pôsobnosti Ministerstva kultúry SR v znení zákona č. 79/2021 Z. z. a o zmene a doplnení niektorých zákonov v znení neskorších predpisov (tlač 771) (ďalej len „poslanecký návrh zákona“).

Ministerstvo kultúry k predloženému poslaneckému návrhu zákona uvádza:

**Všeobecne**

Cieľom predloženého poslaneckého návrhu zákona je podľa dôvodovej správy zlepšenie prístupu verejných vysokých škôl k finančným prostriedkom poskytovaným prostredníctvom Fondu na podporu umenia.

**Stanovisko**

**Ministerstvo kultúry sa oboznámilo s predloženým poslaneckým návrhom zákona a návrh skonzultovalo s Fondom na podporu umenia. Podľa vyjadrenia Fondu na podporu umenia nie je možné stotožniť sa so samotným odôvodnením navrhovanej právnej úpravy, podľa ktorého je cieľom zlepšenie prístupu verejných vysokých škôl k finančným prostriedkom poskytovaným prostredníctvom Fondu na podporu umenia. Fond na podporu umenia neeviduje problém verejných vysokých škôl s účasťou na financovaní projektov formou spolufinancovania z vlastných alebo iných zdrojov.**

**Z dôvodovej správy k poslaneckému návrhu zákona pritom nie je zrejmé, na základe akej analýzy poslanci dospeli k záveru, že by verejné vysoké školy evidovali problém so spolufinancovaním projektov z Fondu na podporu umenia z vlastných alebo iných zdrojov. Problémy so spolufinancovaním projektov neeviduje ani Ministerstvo školstva, vedy, výskumu a športu Slovenskej republiky (napr. pri rozvojových projektoch).**

**Zároveň upozorňujeme na protiústavnosť a nesystematickosť zavedenia navrhovanej výnimky len pre jeden okruh žiadateľov o poskytnutie finančných prostriedkov. Prijatím navrhovanej výnimky pre verejné vysoké školy by došlo k nerovnosti postavenia žiadateľov a podmienok uchádzania sa o finančné prostriedky z Fondu na podporu umenia, čo vytvorí priestor aj pre ostatných žiadateľov o poskytnutie finančných prostriedkov požadovať rovnaký prístup k finančným prostriedkom Fondu na podporu umenia. Na túto skutočnosť upozornilo aj Ministerstvo financií Slovenskej republiky v stanovisku sekcie rozpočtovej politiky Ministerstva financií Slovenskej republiky k poslaneckému návrhu zákona, ako aj v medzirezortnom pripomienkovom konaní uplatnením obyčajnej pripomienky.**

**Ministerstvo kultúry uplatňuje k poslaneckému návrhu zákona tieto pripomienky:**

1. **V názve poslaneckého návrhu zákona je potrebné nahradiť slovo „mení“ slovom „dopĺňa“, slová „zákona č. 434/2021 Z. z.“ slovami „zákona č. 434/2010 Z. z.“, slová „Ministerstva kultúry SR“ slovami „Ministerstva kultúry Slovenskej republiky“, slová „zákona č. 79/2021 Z. z.“ slovami „zákona č. 79/2013 Z. z.“ a slová „a o zmene a doplnení niektorých zákonov“ je potrebné vypustiť.**

**Legislatívna pripomienka za účelom uvedenia správneho názvu právneho predpisu.**

**Pripomienka sa vzťahuje na všetky časti materiálu.**

1. **K čl. I úvodnej vete platí predchádzajúca pripomienka s tým, že slová „v znení neskorších predpisov sa mení“ je potrebné nahradiť slovami „v znení zákona č. 354/2015 Z. z., zákona č. 91/2016 Z. z., zákona č. 138/2017 Z. z., zákona č. 177/2018 Z. z., zákona č. 211/2018 Z. z., zákona č. 221/2019 Z. z., zákona č. 129/2020 Z. z., zákona č. 300/2020 Z. z. a zákona č. 310/2021 Z. z. sa dopĺňa“.**

**Legislatívna pripomienka v súlade s bodom 28.1 legislatívno-technických pokynov Legislatívnych pravidiel vlády Slovenskej republiky.**

1. **V novelizačnom bode je potrebné slová „sa na konci textu dopĺňa veta“ nahradiť slovami „sa na konci pripája táto veta:“ a za slovo „školy“ je potrebné doplniť bodku.**

**Legislatívna pripomienka v súlade s bodom 35.2 legislatívno-technických pokynov Legislatívnych pravidiel vlády Slovenskej republiky.**

**Poslanecký návrh bol predmetom medzirezortného pripomienkového konania, v rámci ktorého bolo uplatnených celkovo deväť obyčajných pripomienok. Pripomienky Ministerstva spravodlivosti Slovenskej republiky, Ministerstva financií Slovenskej republiky a Ministerstva školstva vedy, výskumu a športu Slovenskej republiky sú zohľadnené a zapracované v časti *stanovisko* tejto predkladacej správy.**

**Na základe vyššie uvedeného odporúča ministerstvo kultúry vláde Slovenskej republiky vysloviť nesúhlas s poslaneckým návrhom zákona.**